**Sinf: 1-sinf**

**Fan: Tarbiya**

**Mavzu: Salomlashish odobi**

Aziz bolajonlar, salomlashish odoblari haqida nimalarni bilasiz?

Abdulloh ibn Abbos: «Har bir narsaning nihoyasi bor, salomning nihoyasi barakotdir», deganlar. Xabarlarda kelishicha, eng yaxshi amal ochlarni to‘ydirish va tanigan-tanimagan kishiga salom berishdir.

“ Salomlashish haqida” beb nomlangan hadislarda:

Abu Hurayra (raziyollohu anhu.)dan rivoyat qilindi: "Rasululloh (sallollohu alayhi vasallam.): "Ikki mo'minning uch kecha-yu uch kunduz gaplashmay yurishi halol emas. Uch kun o'tgach, biri ikkinchisini uchratib salom bersin, agar salomiga alik olinsa, ikkisi ham ajr topadilar, mobodo salomiga alik olinmasa, salom bergan kishi ba'zi gunohlaridan forig' bo'ladi"; deb marhamat qildilar.

Agar behosdan sinfdoshlaringiz bilan arazlashib qolsangiz qaysi biringiz birinchi bo’lib salom bersangiz odob ko’rsatgan hisoblanasiz.Agar arazlab yursangiz bu o’zingizga ham, atrofdagilarga ham zararli hisoblanadi.

“Salomni eshittirib aytish haqida” hadislarida:

Sobit ibn Ubayd aytdilar: "Abdulloh ibn Umar (raziyollahu anhu) o'tirgan yig'inga bordim. Ibn Umar (raziyollahu anhu.): "Salom bersangiz eshittirib bering, zero u Alloh huzuridagi go'zal, muborak tahiyyotdir", dedilar".

Bolajonlar, jamoat ichida yurganda salomni eshittirib berish lozim.

Hasan Basriy (raziyollahu anhu.) aytdilar: "Salom berish sunnat, alik olish esa, farzdir".

Salom berish payg’ambarimiz sollolohu alayhi va sallam bizga o’rgatgan sunnatlari bo’lsa, alik olishni Alloh bizga buyurgan ya’ni farz qilgan hisoblanadi.

Abu Hurayra (raziyollahu anhu) aytdilar: "Salomini qizg'angan eng baxil odamdir. Eng ojiz kishi esa, duoda ojizlik qilgan odamdir".

Siz hamisha salom beruvchilardan bo’ling.

«Odamlarning bir-birlarida oltita haqlari bor: salom berish; chaqirsa, borish; maslahat so‘rasa, javob qaytarish; aksirsa, sog‘liq va shifo tilash; bemor bo‘lsa, borib ko‘rish; vafot etsa, janozasida qatnashish».

Oqil va odobli kishi do‘stlari va yaqinlari bilan uchrashganda, odamlar oldidan o‘tayotib, biror majlis yoki jamoat joyiga kirganda, «Assalomu alaykum», deb salom berishi zarur.

Salomni yanada to‘liq va ma’nodor qilish uchun «Assalomu alaykum va rahmatullohi va barokatuh», ya’ni «Sizga tinchlik-omonlik, Allohning rahmati va barakoti bo‘lsin», deyiladi. Alik olish ham salomga yarasha chiroyli va mukammal bo‘lishi kerak.

Har bir kishi o‘z xonadoniga kirganda ham oila a’zolariga salom beradi.

Salom to‘liq, so‘zlarini buzmay, odob bilan beriladi, u «salom», «somalaykum» (ma’nosi: sizga o‘lim bo‘lsin), «salom berdik», «privet», «xayrli kun» kabi buzuq shakllarda bo‘lmasligi lozim.

Ulov (ot, eshak, mashina kabilar)dagi kishi – piyodaga, piyoda ketayotgan odam – o‘tirganga, ozchilik – ko‘pchilikka, kichiklar – kattalarga, yuqori mavqedagi kishi pastroq mavqedagi odamga birinchi bo‘lib salom beradi.

Ko‘pchilik o‘tirgan joy yoki izdihomga kirib borgan kishi bir odamni xoslamay, hammaga salom beradi, ammo o‘tirganlarning ichidan bir kishi alik olsa kifoya qiladi. Salom berilsayu, ammo biror kishi ham alik olmasa, o‘tirganlarning hammasi farzni tark qilgan gunohkorlardan bo‘ladi.

Boshni qimirlatib, ovozsiz, faqat qo‘lni ko‘ksiga qo‘yish bilangina salom berib ham, alik olib ham bo‘lmaydi. Salom-alik baralla, eshittirib aytilishi kerak.

Haddan tashqari engashib, erga bukilib salom berish odobimizda man etilgan. Xiyol egilib salom berish mumkin.

Notanish kishilarga, yosh bolalarga ham salom beriladi.

Uchrashganda qanday salom berilsa, xayrlashayotganda ham shunday salom bilan ajrashiladi. Hech kim yo‘q uyga kirganda ham salom beriladi.

Agar biror kishi birov orqali sizga salom aytib yuborgan bo‘lsa, buning javobini («Assalomu alayka va alayhi», deb) darhol qaytarishingiz lozim. Salom maktub orqali yuborilgan bo‘lsa, dilingizda yoki xat orqali yozma ravishda «Vaalaykum assalom», deyiladi.

CHiroyli ayollarga, shuningdek, bid’atchi, behayo, fosiq va kofir kimsalarga salom berilmaydi va alik olinmaydi.

Salomga alik olish maqbul bo‘lmagan o‘rinlarda salom berish makruh sanaladi. Qur’on o‘qiyotganga, namoz o‘qiyotganga, azon yoki takbir aytayotganga, hammomda yuvinayotgan kishiga, hojatxonada o‘tirganga, nomahram ayollarga, og‘zida taomi bo‘lgan kishiga, uxlayotganga, duo, xutba o‘qiyotganga, hajda «Labbayka» aytayotgan ehromli kishiga salom berib bo‘lmaydi.

Qo‘l berib ko‘rishganda, kaftni kaftga qo‘yib, ikki qo‘llab ko‘rishiladi, uzrli holatlardagina bir qo‘llab ko‘rishsa bo‘ladi.

Uzoq ko‘rishmaganda yoki yaqin kishilarnikiga mehmonga borganda, erkaklarning quchoqlashib ko‘rishishlari maqbul. Bunda bir-birini avval o‘ng ko‘krakka, keyin chap ko‘krakka bosiladi. So‘ngra qo‘l berishib, hol-ahvol so‘raladi.

Ammo ayrim kishilar o‘rtasida urfga kirganidek, og‘iz-burun o‘pishib ko‘rishish odobimizga mutlaqo ziddir. Ko‘p zamonlar ko‘rishmaganda peshona yoki boshdan o‘psa bo‘ladi.

Olimlar, fazilatli kishilar, ulug‘ ustozlarning qo‘lidan o‘pish mumkin. YOsh bolalarni bag‘riga bosib, erkalatib, peshona yoki boshidan o‘psa bo‘ladi.

Nomahram ayollar bilan qo‘l berib ko‘rishilmaydi.

Ko‘pchilik to‘plangan joylarda ko‘rishish uchun hammani bezovta qilish shart emas, salom berilgach, qo‘lni ko‘ksiga qo‘yib, «Ko‘rishganimiz – so‘rashganimiz», deyilsa kifoya.

Husayn Voiz Koshifiy bunday yozadi: «Agar «Salomga javob berish odobi qaysi?» deb so‘rasalar, «Buning yettita sharti bor», deb ayt. Birinchidan, salomga xursand bo‘lib alik olish. Ikkinchidan, salom berganga «Rahmat», deyish. Uchinchidan, Islom millatiga mansub bo‘lmagan odam salom bersa ham alik olish. To‘rtinchidan, salomga alik oluvchining ham tahoratli, pok bo‘lishi. Beshinchidan, ko‘p kishi turgan bo‘lsa, oralaridan bir odam salomga javob qaytarsa kifoyaligi. Oltinchidan, salomga ishorat yoki imo bilan emas, ovoz chiqarib alik olish. Yettinchidan, salomga alik olganda salom bergan kishining eshitishi zarurligi».

**Lug’at ishi:**

***Assalomu alaykum*** - Sizga tinchlik va omonlik bo’lsin.

***Assalomu alaykum va rahmatullohi va barokatuh*** - Sizga tinchlik-omonlik, Allohning rahmati va barakoti bo‘lsin.