**Sinf: 3-sinf**

**Fan: Tarbiya**

**Mavzu: Mahalla va qo’ni-qo‘shnichilik**

**Bolajonlar,** mahalla atamasi arabcha boʻlib, “oʻrin-joy“ degan maʼnoni anglatadi. Mahallada bir nechta oilalar bir joyda to’planib yashashsa, bir-biriga qo’shni sanaladi. Kitoblarimizda kelishicha, inson yashagan joyida bir tomondan 40tagacha, ikkinchi tomondan 40tagacha xonadon qo‘shni bo‘larkan. Shuning uchun xalqimizda bir bolaga yetti mahalla ota-ona bo‘ladi, degan naql bor va yetti mahalla qo‘shnining bolasini tartibga chaqirishga haqli bo‘lgan.

**3 toifa qo‘shnilar kimlar?**

Birinchi toifa shunday: u bilan sizning orangizda bitta haq, ya'ni qo‘shnichilik haqqi bo‘ladi.

Shunday qo‘shni borki, u bilan sizning orangizda ikkita haq bo‘ladi. U ham bo‘lsa, qo‘shnichilik va musulmonlik haqqi.

Shunday qo‘shni ham borki, uning qo‘shnisida uchta haqqi bo‘ladi. Qarindosh qo‘shni musulmonlik, qarindoshlik va qo‘shnilik haqqiga ega.

Yana shunday munosabat borki, qo‘shniga yomonlik qiladigan, qo‘shnichilik munosabatlarini bilmaydigan insonlarga ham hadislarda bir so‘z bor: inson qo‘shnisining bitta tovug‘ini o‘g‘irlasa, boshqa joyda o‘nta xonadonga o‘g‘irlik qilganga teng bo‘ladi.

**Qo‘shnichilik odoblari nimalar?**

Qo‘shni orasidagi haqlar haqida gap ketar ekan,

qo‘shni biror joyga safar qilsa, uyini o‘zinikiday muhofaza qilib turadi;

muhtoj bo‘lsa, yordam beradi;

bemor bo‘lsa, holidan xabar oladi;

maslahat so‘rab chiqsa, to‘g‘ri yo‘l ko‘rsatadi;

uning bilmagan narsasini o‘rgatadi, qo‘shnining xursandchiligidan xursand bo‘ladi, boshiga tushgan musibatdan tashvishga tushadi.

Bu – qo‘shnilar o‘rtasida lozim bo‘lgan odoblardir.

Payg‘ambar sollallohu alayhi va sallam aytdilarki: «Jabroil har safar kelganida, oyat keltirganlarida menga vasiyat qilardilar: «Qo‘shningizga ehtiyot bo‘ling, qo‘shnichilik munosabatiga ahamiyat bering», deb qayta-qayta aytardilarki, men yaqin orada insonning qo‘shnisi, farzandi kabi mol-u dunyosiga merosxo‘r bo‘lib qolsa kerak, deb o‘ylardim. Har safar kelganlarida qo‘shnichilik haqida aytardilar».

**Kunlik taomingizda qo‘shnining haqqi bor**

Yana bir hadisda aytiladi: «Kimda kim Allohga iymon keltirsa, oxirat kunidan umidvor bo‘lsa, qo‘shnisiga yaxshilik qilsin».

Qo‘shnisiga yomonlik qilganlar-chi? Qo‘shniga yomonlik qilsa, demak, oxiratdan umidvorlik yo‘q, iymoni mukammal emas.

Hadislardan birida Payg‘ambar alayhissalom aytadilarki, «Kimda kim qo‘shnisi och bo‘lgan holda o‘zi to‘q bo‘lib tong orttirsa, iymoni mukammal emas».

Har kuni kechqurun qaynatgan qozoningizdagi bir kosa ovqatda qo‘shnining haqqi bor.

**Qo‘shni imorat qurishda qo‘shnidan izn oladi**

Dinimiz qoidalariga ko‘ra, qo‘shni qo‘shnisining ruxsatisiz uning imoratidan baland imorat qurmasin. Imoratni o‘zining yeriga quradi, lekin qo‘shnisining imoratidan baland qilmasin. Nega? Uni quyoshdan to‘sib qo‘ymasin, uning roziligini olsin.

Odob yuzasidan imorat qurayotgan inson derazasini qo‘shni tomonga ko‘rinadigan qilib qurmaydi. Chunki bu birovning oilasiga nazar solish bo‘lib qoladi.

Qo‘shniga duch kelganda salom berib, hol-ahvol so‘rashish, xasta bo‘lsa, ziyoratida bo‘lish zarur.

Qo‘shnini ziyorat etish uchun ruxsat olish, iznsiz uyiga kirmaslik lozim. qo‘shnini xafa qiluvchi ishlardan saqlanish kerak.

Qo‘shni biror narsa so‘rasa berish, ishi tushsa bitirishga astoydil harakat qilish kerak.

Payg‘ambarimiz sollallohu alayhi vasallam marhamat etadilar:

«Bir kishi mo‘min birodarining ishiga yordam berib, bitirsa, Alloh o‘sha kishining 30 ta dunyoviy, 40 ta uxroviy, jami — 70 ta juda muhim ishini hal etadi».

Inson ish buzuvchi emas, qo‘ldan kelguncha ish bitiruvchi bo‘lishi kerak. Qo‘shnining ishi tushsa, uni mashaqqatga qo‘ymaslik lozim. Payg‘ambarimiz sollallohu alayhi vasallam marhamat etadilar:

Faqir qo‘shnining taomlanishi uchun oziq-ovqatlar olishiga yordam berish kerak. Taom pishirganingizda hidi qo‘shniga yetsa, albatta o‘sha pishirgan taomingizdan qo‘shningizga yedirishingiz shart bo‘ladi. Bu haqda Rasululloh sollallohu alayhi vasallam shunday marhamat etadilar:

**«Bir kishi hidini uydan tashqariga chiqarib taom pishirsayu qo‘shnilariga bermasa, joyini jahannamdan tayyorlayversin!»**

**Qo’ni-qo’shni to’g’risida maqollar**

Avliyo ham qo’shnisini qo’llar.

Gilam sotsang qo’shningga sot,

Bir chetida o’zing o’tirasan.

Yomon qo’shni yovdan yomon.

Yon qo’shni-jon qo’shni.

Ovulga aytsang, oshar,

Qo’shningga tegsang, ko’char.

**Lug’at ishi:**

***mahalla***- oʻrin-joy.

***qo’shni*** - bir mahallada yashaydigan oilalar.