**Sinf: 4-sinf**

**Fan: Tarbiya**

**Mavzu: Ona-ulug‘ zot**

Har bir insonning onasi u uchun eng aziz va hurmatli insonlardan hisoblanadi. Ilmli bobolarimiz dunyoga taniladigan ilmga ega bo’lishlarining sabablaridan biri onalarining roziligiga erishish ekanligini ta’kidlashadi. Bobokalonimiz Imom al-Buxoriy o’zlarining “Al adab al mufrad” (Odob axloq haqida yagona kitob) asarining 2-bob “Onani rozi qilish haqida” shunday hadis bayon etilgan: Bahz ibn Hakim (raziyollohu anhu) otasi va bobosidan rivoyat qildi, bobosi aytdi: "Rasulullohdan: "Ey, Rasulalloh, men yaxshiligimni kimga qilsam bo’ladi?" - deb so’radim. "Onangga", dedilar. Men shu savolimni uch marotaba qaytarsam ham, Rasululloh: "Onangga", deyaverdilar. To’rtinchi marotaba so’raganimda: "Otangga va yaqin bo’lgan qarindoshlaringga", dedilar.

Insonning yaxshiligiga musharraf eng haqdor inson uning onasi. Yaxshilikni onajonlarimizdan boshlashimiz lozim.

***Ota-onaga muloyim gapirish haqida***

Taysala ibn Mayyos (raziyollohu anhu) aytdilar: "Men Najda ibn Omir Xorijiyning ashoblari bilan bo’lib gunohlar qildim. Shularni o’zimcha katta gunoh deb hisoblab, Abdulloh ibn Umar (raziyollohu anhu)ga borib aytdim.Shunda Abdulloh ibn Umar (raziyollohu anhu): "Bular katta gunoh emas, katta gunohlar to’qqiztadir, ular: Alloh taologa shirk keltirish, odamni o’ldirish, urush maydonidan qochish, afifa xotinni fohisha deb tuhmat qilish, ribo, yetimlar molini yemoq, Alloh taoloning borligini inkor qilish,odamlarni masxara qilish, kamsitish, ota-onani xafa qilib yig’latish - mana shular katta gunohdir", dedilar. Keyin Abdulloh ibn Umar menga qarab: "Ey, Taysala! Sen do’zaxdan qo’rqib jannatga kirishni xohlaysanmi?" - dedilar. Men: "Jannatga kirishni albatta xohlayman", deganimda, u kishi: "Ota-onang tirikmi?" -deb so’radilar. Men: "Otam vafot etgan, ammo onam borlar", dedim. Abdulloh (raziyollohu anhu): "Katta gunohlardan o’zingni saqlaganingdan keyin onangga qattiq gapirmasang, uning osh-ovqatini berib tursang, albatta jannatga kirasan", dedilar".

Bu hadisdan shuni anglash lozimki: zinhor ota-onaga ovozni baland qilib gapirilmaydi, qarigan chog’ida yeyish ichishidan xabardor bo’lib turiladi.

Abu Muso Ash'ariy (raziyollohu anhu)ning o’gli Abu Burda (raziyollohu anhu)ning aytishlaricha, Abdulloh ibn Umar (raziyollohu anhu) bir yamanlik odam o’z onasini opichlab, xonai Ka'bani tavof qildirib yurganini ko’rdilar. U odam quyidagi baytni ohang bilan o’qirdi:

*Onai zorim uchun bo’ynimni eggan tevaman.*

*Tevaga mingan onam horsalar ham men charchamam.*

U shuni o’qib turib Abdullohga qaradida, ey, Abdulloh ibn Umar, mana shu xizmatim bilan men onamning haqini ado qila olmadimmi, deb so’radi. "Yo’q, bu xizmating seni tug’ish vaqtida onangni qiynab tutgan to’lg’oqlarining bittasiga ham barobar emas", dedi. Keyin Abdulloh ibn Umar (raziyollohu anhu) xonai Ka'bani tavof qildilar va maqomi Ibrohimga borib, ikki rakat namoz o’qib olib, menga qarab: "Ey, Abu Muso Ash'ariyning o’g’li! Mana shu yerda o’qiladigan ikki rak'at namoz o’zidan ilgarigi gunohlarga kafforat bo’ladi", dedilar".

Onajonlarimizni hamisha e’zozlab, aqdoqlab, duolarini olib yurishimiz nazarda tutiladi.

Abdulloh ibn Amr ibn Oss (raziyollohu anhu.) aytdilar:"Bir kishi Rasululloh (salollohu alayhi vasallam) huzurlariga hijrat qilmoq uchun bay'at qilishga keldi. Ammo ota-onasi uning ketishiga rozi bo’lmay, xafaliqdan yig’lab qolgan edilar. Shunda Rasululloh (salollohu alayhi vasallam): "Sen hozir ota-onang oldiga bor! hijrat qilaman deb ularni xafa qilganingdek, endi hijrat qilmaydigan bo’ldim, deb ularni xursand qil", - dedilar".

Onani norozi qilib bo’lmaydi. Qaysidir ishni qilmoqchi bo’lsak, onamiz u ishdan bizni ayayotgan, bizni qila olmasligimizdan qo’rqayotgan bo’lsalar, Allohga duo qilamiz - “Yo Alloh, menga va onamga manashu qilayotgan ishim dinim va dunyoyim uchun manfaat keltiradigan darajada ilmimizni ziyoda qilgaysan”.

***Ota-ona duosini olmay jannatga kirib bo’lmas***

Abu Hurayra (raziyollohu anhu) aytdilar: "Rasululloh (salollohu alayhi vasallam): "Xor bo’lsin, xor bo’lsin, xor

bo’lsin!" - deb o’n martaba takror qildilar. Shunda sahobiylar: "Yo Rasululloh, kimni aytayapsiz?" - deb so’rashdi. Rasululloh (salollohu alayhi vasallam): "Ota-onasining ikkalasi yoxud bittalari keksayib qolgan vaqtida (ularni rozi qilmay) o’zini do’zaxga tushishga mubtalo qilgan kishini", dedilar.

***Ota-onaning yig'lashi haqida***

Abdulloh ibn Umar (raziyollohu anhu) "Ota-onaning yig'lashi boladan norozi bo'lganliklaridan dalolat beradi va bu esa katta gunoh pardadir", dedilar.

Alloh bizni ota-onasini yig’latmaydiganlardan qilgay!

***Ota-onaning duosi haqida***

Abu Hurayra aytdilar: "Rasululloh (salollohu alayhi vasallam): "Uch toifa kishilarning duosi hech shubhasiz Alloh taolo qoshida maqbuldir: mazlum kishining duosi, musofirning duosi va ota-onaning duosi", deganlar".

Bolajonlar, esingizdan chiqmasin. Ota-onaning sizning haqqingizga qilgan duosi Alloh taolo qoshida hech shubhasiz maqbuldir.

**Lug’at ishi:**

***Maqbul –*** qabul qilingan, maʼqullangan.